Celanova San Migueli kabel

San Migueli kabel on pühale Miikaelile pühitsetud väike 10. sajandist pärinev kabel või oratoorium Celanova kloostri territooriumil Ourense provintsis Galicias. Ehitis kuulutati 1923. aastal rahvusmälestiseks (BIC). Seda peetakse ainsaks varakeskajast pärinevaks ehitismälestiseks Hispaanias, mida pole pärast ehitusaega 10. sajandil muudetud. Ajaloost Nagu seisab ühes 11. sajandi alguse dokumendis, ehitas selle väikese oratooriumi Celanova kloostri lähedale 936. aastal piiskop San Rosendo Dumiost oma venna Froila, kloostri asutaja, mälestuseks. See asub tänapäeval Celanova kloostri aias. Kabelit peetakse mosaraabia arhitektuuri säravaks näiteks. Ehitis on 8,5 m pikk, 3,85 m lai ja 6 m kõrge, olles sellega väikseim teadaolev mosaraabia kirik. Algselt võis see olla hospitiolotium, mille eesmärk oli pakkuda majutust reisivatele munkadele, kes kloostris ei elanud. Kirjeldus Ehitis koosneb kolmest osast: eeskoda, nelinurkne lööv ja apsiid, mis välisküljel on nelinurkse kujuga, ent seest ümmarguse ruumiga. Löövist apsiidi ja eeskotta viivad hoburaudkaarsed uksed, apsiidipoolne neist alfiziga. Löövi katab konsoolidelt tõusvatele hoburaudkaartele toetuv roidvõlviga kuppellagi, mille kohal on kelpkatus. Peasissepääs on massiivse sillusega, mille ladinakeelne raidtekst nimetab Froilat kloostri donaatoriks. Ehitis on täpselt tahutud kvaadritest müüritisega 7. sajandi läänegooti ehitustraditsiooni päraselt. Kirik näib ristikujulisena, kuna kesklööv on apsiidist ja eeskojast oluliselt laiem. Ehitis meenutab 7. sajandi läänegooti kirikut Santa Comba de Bande, mis asub Celanovast vaid 16 km kaugusel ja San Fructuoso de Monteliose kabelit sama lähedal Bragas Portugalis. Kabeli sissepääs on mosaraabia ehitistele tüüpiliselt lõunaküljel, avanedes eeskotta. Kõik neli akent on väga kitsad ja lõpevad hoburaudkaarega: üks apsiidis, üks ​​eeskojas ja kaks ülejäänut ida- ja läänekülje ülaosas. Laia graniitplaatidest räästast toetavad mosaraabia arhitektuuris tüüpilised pikad kivikonsoolid, kaunistatud kaheksa kuni kümne reljeefse rattakujutisega. Neli tugipiilarit, kaks kesklöövi külgedel ja kaks eeskojas, sarnanevad tugipiilaritega varasematel Astuuria eelromaanika ehitistel. Nende eesmärk näib olevat mitte konstruktsiooniline, vaid kõrguse ja saleduse mulje loomine. Viited Välislingid CELANOVA. IGLESIA DE SAN MIGUEL. - LA GUÍA DIGITAL DEL ARTE ROMÁNICO (hispaania keeles, fotod)